Grevă de avertisment la Poșta Română
Reprezentanţii angajaţilor din cadrul Companiei Naţionale Poşta Română organizează greve de avertisment, miercuri, timp de două ore. Sindicaliştii au avertizat că, în lipsa unui acord cu conducerea privind încheierea unui contract colectiv de muncă şi îndeplinirea revendicărilor salariaţilor, se va declanşa o grevă generală.
O astfel de acţiune ar afecta aproape jumătate din populaţia României. Inclusiv e pensionari, beneficiarii de ajutoare sociale şi justiţiabilii care au procese şi ar trebui să primească citaţii. Protestul de miercuri se desfăşoară între orele 8 şi 10 dimineaţă.
"Facem precizarea că, dacă se va ajunge în situaţia declarării grevei generale în cadrul Companiei Poşta Română, aproape jumătate din populaţia României va avea de suferit, ţinând cont de obiectul de activitate al Poştei Române, acela de a distribui pensiile către peste 5 milioane de pensionari, de a distribui ajutoarele sociale şi alte beneficii pe care Ministerul Muncii le acordă persoanelor aflate în situaţii de subzistenţă şi nu în ultimul rând ţinând cont că Poşta Română distribuie toate citaţiile şi convocările de ordin procedural ale instanţelor de judecată, problema de disfuncţionalitate va fi una majoră", a declarat vicepreşedintele Blocului Naţional Sindical pe probleme juridice şi relaţii de muncă, Mircea Burlacu.
Două treimi dintre angajați au minim pe economie
Conform acestuia, peste două treimi dintre angajaţii Poştei Române primesc salariul minim pe economie. Iar revendicările lor în cadrul negocierilor cu angajatorul constau într-o creştere salarială de 400 de lei net. Dar şi o creştere între 5 şi 10% a sporurilor de loialitate.
Burlacu a mai precizat că nu s-a ajuns la niciun consens până în momentul de faţă. Și că șefii Poștei Române, în special directorul general Valentin Ștefan, nu au manifestat interes față de negocierea colectivă. De asemenea, el a afirmat că conducerea nu și-a exprimat dorința de a încheia un contract colectiv de muncă cu scopul de a asigura pacea socială în cadrul companiei.
Directorul general nu participă la ședințe
Mai mult, el nu a participat la nicio ședință de negociere colectivă din interiorul companiei. Directorul a delegat acolo persoane fără mandat oficial. De menționat este faptul că în niciuna dintre aceste ședințe, directorul general Valentin Ștefan nu a prezentat un mandat acordat de Consiliul de Administrație pentru negocierea colectivă.
Angajații Poștei au reclamat faptul că directorul Valentin Ștefan nu a respectat obligația de a purta negocieri colective cu reprezentanții salariaților. El a negociat în paralel, un alt tip de act juridic nelegal cu o organizație sindicală care nu avea capacitatea juridică de a negocia colectiv. Organizația a fost constituită cu concursul a doi directori generali ai Poștei Române, fostul și actualul, Aceasta, cu scopul de a nu mai avea un contract colectiv de muncă în unitate".
Sindicaliștii au susținut că, dacă situația nu se rezolvă, va fi declarată greva generală în cadrul companiei Poșta Română.
"Greva propriu-zisă va avea loc, cu siguranţă, dacă nu găsim o soluţie care să se materializeze rapid prin încheierea unui contract colectiv de muncă", a precizat liderul de sindicat.
Poșta Română a venit cu precizări
Departamentul de Comunicare al CN Poșta Română spune că au apărut unele dezinformări odată cu greva de avertisment din data de 20 martie 2024.
Poșta anunță că majoritatea covârșitoare a salariaților Companiei Naționale Poșta Română nu a intrat în grevă de avertisment.
"Compania Națională "Poșta Română" le mulțumește acestora. Suntem convinși că reformele profunde desfășurate în ultimii ani au avut rezultate vizibile și concrete, majoritatea covârșitoare a salariaților susținând drumul vizibil ascendent al Poștei Române.
Asigurăm toți partenerii și toți clienții noștri de faptul că toate obligațiile contractuale ale Poștei Române vor fi îndeplinite întocmai.
Asigurăm pe toți beneficiarii de servicii poștale, inclusiv pensionarii și beneficiarii serviciilor de justiție din România că activitatea NU VA FI PERTURBATĂ!" este comunicatul instituției.
Poșta Română mai anunță că:
• Cifrele vehiculate în presă privind numărul de salariați aflați în grevă de avertisment sunt departe de adevăr.
• A fost instituită o comisie cu rolul de a realiza situația din fiecare județ privind participarea la grevă.
• Vom reveni cu detalii privind prezența la greva de avertisment și vom comunica numărul exact de salariați ce s-au aflat în grevă, după centralizarea tuturor condicilor de prezență.
Referitor la situația Companiei Naționale "Poșta Română", facem următoarele precizări:
Compania Națională "Poșta Română" este stabilă. Prin procesul amplu de modernizare am reușit împreună:
1. Reorganizarea administrației centrale: numărul salariaților a scăzut de la peste 800 la aproximativ 350;
2. Realizarea de achiziții importante:
– Servere, peste 5000 de calculatoare și laptopuri, 1000 de scannere și multe altele;
– 250 de autovehicule noi;
– 9000 de dispozitive mobile;
– mașini de numărat și sortat bani;
– echipamente de scanare, împlicuire, arhivare; am recâștigat mulți clienți pierduți în ultimii ani;
– 20 de scannere mobile de mare capacitate pentru ușurarea salariaților;
3. Modernizarea a peste 200 de subunități – condiții de lucru mai bune pentru 12.000 de salariați;
4. Prima bandă de sortare modernă din ultimii 30 de ani;
5. Am reconstruit împreună reputația Companiei Naționale Poșta Română: o companie serioasă și care își respectă cu mândrie angajamentele asumate;
6. Au crescut din nou volumele de corespondență ceea ce asigură siguranța locurilor de muncă;
7. Informatizarea a 1600 de subunități poștale;
8. Achiziția unui sistem IT pentru întreaga Companie – în derulare;
9. Benzi de sortare pentru sucursalele Timișoara, Brașov și Iași – în derulare;
10. Echipamente de mare capacitate pentru sortat colete și scrisori pentru sucursala București – în derulare.
"Compania a avut o creștere solidă a cifrei de afaceri care s-a regăsit în stabilitatea financiară a Poștei prin plata salariilor la timp. Am asigurat creșteri succesive de salariu în ultimii ani, sporuri și bonuri de masă, majorate cu 100% în 2023. Vom continua să creștem veniturile salariaților. În prezent, Poșta funcționează mai bine decât oricând, fără contract colectiv de muncă, iar toți salariații beneficiază de toate drepturile.
Începând cu luna iunie 2024, salariile vor crește în medie cu 250 lei și intenționăm să continuăm procesul acesta de creșteri salariale într-un ritm rapid" se mai scrie în comunicat.